ROZHODNUTIE KOMISIE
z 21. decembra 2007
o finančnom príspevku Spoločenstva na výdavky, ktoré vznikli členským štátom pri implementácii monitorovacích a kontrolných systémov spoločnej politiky rybného hospodárstva na rok 2007 (druhá splátka)
[oznámené pod číslom K(2007) 6595]
(2008/69/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 861/2006 z 22. mája 2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybného hospodárstva a finančné opatrenia v oblasti morského práva (1), a najmä na jeho článok 21,
keďže:
(1)
Členské štáty predložili Komisii svoje programy kontroly rybného hospodárstva na rok 2007 spoločne so žiadosťami o finančný príspevok Spoločenstva na výdavky, ktoré vzniknú pri vykonávaní projektov, ktoré sú súčasťou týchto programov.
(2)
Žiadosti týkajúce sa činností uvedených v článku 8 písm. a) nariadenia (ES) č. 861/2006 spĺňajú podmienky na poskytnutie finančných prostriedkov Spoločenstva.
(3)
Žiadosti o financovanie zo strany Spoločenstva musia byť v súlade s nariadením Komisie (ES) č. 391/2007 z 11. apríla 2007, ktorým sa ustanovujú podrobné pravidlá vykonávania nariadenia Rady (ES) č. 861/2006, pokiaľ ide o výdavky, ktoré vznikli členským štátom pri implementácii monitorovacích a kontrolných systémov, použiteľných pre spoločnú politiku rybného hospodárstva (2).
(4)
Je vhodné určiť maximálnu sumu a sadzbu tohto finančného príspevku Spoločenstva v rámci obmedzení určených v článku 15 nariadenia (ES) č. 861/2006 a stanoviť podmienky, za ktorých sa tento príspevok môže poskytnúť.
(5)
Výška finančného príspevku, ktorý sa má udeliť každému členskému štátu na výdavky súvisiace s nákupom a modernizáciou plavidiel, sa vypočíta na základe pomeru medzi inšpekčnou a kontrolnou činnosťou vykonanou takýmito plavidlami a ich celkovou ročnou činnosťou podľa výkazov členských štátov.
(6)
Podľa článku 8 nariadenia (ES) č. 391/2007 sa projekty uvedené v programe na kontrolu rybolovu majú implementovať v súlade s harmonogramom stanoveným v tomto programe.
(7)
Žiadosti o úhradu výdavkov súvisiacich s týmito projektmi sa predkladajú Komisii v súlade s článkom 11 nariadenia (ES) č. 391/2007.
(8)
Opatrenia ustanovené v tomto rozhodnutí sú v súlade so stanoviskom Výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
Predmet úpravy
V tomto rozhodnutí sa stanovuje finančný príspevok Spoločenstva na rok 2007 na výdavky, ktoré v roku 2007 vznikli členským štátom pri implementácii monitorovacích a kontrolných systémov spoločnej politiky rybného hospodárstva, ako sa uvádza v článku 8 písm. a) nariadenia (ES) č. 861/2006. Týmto rozhodnutím sa určuje suma finančného príspevku Spoločenstva pre každý členský štát, sadzba príspevku Spoločenstva a podmienky, za akých sa príspevok môže poskytnúť.
Článok 2
Nové technológie a IT siete
Výdavky na nákup a inštaláciu výpočtovej techniky a technickej pomoci súvisiacej s výpočtovou technikou, ako aj na vytváranie IT sietí na umožnenie účinnej a bezpečnej výmeny údajov v súvislosti s monitorovaním, kontrolou a dozorom nad rybárskymi činnosťami spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe I.
Článok 3
Rybárske hliadkovacie plavidlá
Výdavky na nákup a modernizáciu plavidiel, ktoré na inšpekciu a dozor nad rybolovnými aktivitami používajú príslušné orgány členských štátov, spĺňajú v rámci limitov stanovených v prílohe II podmienky na poskytnutie finančného príspevku, ktorý neprevyšuje 50 % oprávnených výdavkov vynaložených členskými štátmi.
Článok 4
Adresáti
Toto rozhodnutie je určené členským štátom.
V Bruseli 21. decembra 2007